מרדכי מנשה זילבר

הרב מרדכי מנשה זילבר (מכונה ר' מוטל; נולד בג' באלול תשי"א, 4 בספטמבר 1951) הוא משפיע חסידי ואדמו"ר של חסידות תולדות יהודה דתלמידי סטוטשין.

==ביוגרפיה==
נולד לשמחה אלתר, מחסידי סטוטשין. היה תלמידם של האדמו"ר מסטוטשין רבי יהודה הרוביץ, ושל האדמו"ר מאמשינוב רבי יצחק קאליש. למד בישיבת תורה ודעת. בהשתדלות רבי יהודה הורביץ נשאר בבית המדרש ולא יצא להתפרנס. נישא לבתו של הרב משה וולפסון, משגיח ור"מ בישיבת תורה ודעת. הוא עוסק בלימוד ספרי חסידות, כולל בספרי חב"ד וברסלב.

בשנת תשמ"ב, לאחר פטירת רבי יהודה הורוביץ ומינוי חתנו רבי עובדיה יודקובסקי לרב בית הכנסת, פרשה קבוצה מהחסידות והקימה בית כנסת עצמאי אשר כונה ביהמ"ד תולדות יהודה - דחסידי סטיטשין, ורבי מרדכי מנשה התמנה לרבו וכונה "ראש חבורה". במהלך השנים החל לנהוג באדמו"רות, והחל לערוך טיש בליל שבת ובסעודה שלישית ולקבל קוויטלאך. בשנת תשע"ה, לאחר הסכם עם חצר סטוטשין שבהנהגת הרב יוטקובסקי, שונה שם חצרו ל"קהל תולדות יהודה דתלמידי סטוטשין".

לאחר פטירת רבי יצחק מאמשינוב, החל לנסוע מדי שנה לרבי משולם פייש מטאש, עד שזה חלה. בטיש בליל שבת הוא מספר סיפורים ששמע מרבותיו ובעיקר מרבי יהודה הורוביץ מסטוטושין, ומעוד מקורות, ולאחר מכן שר זמירות שבת ושירים נוספים במשך שעות. בסעודה שלישית הוא אומר מערכה קבלית-חסידית על פרשת השבוע. דברי תורתו בסעודה שלישית מודפסים מדי שבוע בגיליון "דברי תורה".

בחודשי הקיץ נוהג לשהות בישראל וללמוד בישיבת שער השמים. גם בימי השובבי"ם הוא נוהג לשהות בישראל. בסביבות שנת תש"ס החל למסור שיעורים ולאחר מכן החל לערוך טישים ועם השנים נוצרה קהילת חסידים בישראל. בשנים האחרונות מוסר בתקופת שהותו בישראל שיעורים כמעט מדי יום. חסידיו הקימו קהילה ובית כנסת בירושלים, בני ברק ובית שמש.

בארצות הברית פתחו חסידיו בתי כנסת בויליאמסבורג, בלייקווד, במונרו, ובמונסי. הוא מוסר שיעור שבועי בבית הכנסת בבורו פארק, ושיעורים חודשיים בויליאמסבורג, לייקווד, מונסי ומונרו. הוא מוסר שיעור בספרים ליקוטי מוהר"ן, אגרא דפרקא, מסילת ישרים ועוד.

בשנת תשפ"ג נפתחה בבורו פארק "ישיבה גבוהה תולדות יהודה".

==משפחתו==
לרב זילבר 8 ילדים:
* בנו הגדול, הרב שמואל יהודה זילבר, רב קהילת אמונת ישראל בבורו פארק, חתן הרב חיים לייב כץ מסרעדהאעלי. 
* חתנו, הרב נחמיה בראדט.
* חתנו, הרב חיים יצחק אנגלנדר, בן הרב פנחס נפתלי אנגלנדר, בנו של הנגיד הרב אליש אנגלנדר.
* בנו הרב ישראל זילה, חסיד ברסלב. מתגורר במאנסי, ומשמש כדמות הרוחנית בבית המדרש תולדות יהודה סטיטשין במאנסי.
* בנו הרב חיים אליעזר, חתן הרב חיים אלעזר מאנדלאוויטש, חתן הרב חיים לייב כץ מסערדהאעלי. משמש כר"מ העיקרבישיבה גבוהה תולדות יהודה.
* בנו הרב יחיאל יוסף, חתן הרב אברהם חיים שטיינווארצל, רב ביהמ"ד מטה אפרים.
* בנו הרב אהרן, חתן הרב אלימלך מיללער. משמש כיד ימינו ומשמשו של אביו.
* חתנו הרב אליעזר וואלף פריעדמאן, נכד הרב שלום פרידמאן, דיין בלונדון.

==דרכו בחסידות==
תורתו של הרב זילבר מושפעת מדרכו של חותנו הרב וולפסון ומכתבי המהר"ל, חסידות חב"ד, ליקוטי מוהר"ן וספר ברית כהונת עולם. הוא עוסק בקבלה.

הוא תובע משומעיו שיתעמקו בלימוד תורת החסידות כמו שרגילים להתעמק בתורת הנגלה ושלא יסתפקו במועט בעבודת ה'. מדגיש את עניין החיוניות בעבודת ה', בפרט בחגים ומועדים. תפילותיו נאמרות במתינות. תפילת שחרית נמשכת אצלו למעלה משעתיים, וכן נענועי ארבעת המינים נמשכים כשעתיים והוא רוקד לעיתים במשך שעות. הרב זילבר מבקר אדמו"רות אשר כל מעלתה היא רק היותה ירושה של שושלת אבות.

==מספריו==
* סדרת דברי תורה – שיעורים
* משבצות זהב – מדברי תורתו בשבתות וחגים
* טבעת הזהב – על ענייני נישואים

==לקריאה נוספת==
*דורש כל תעלומות, משפחה (שבועון), גיליון 1205, י"ח באייר תשע"ה

==קישורים חיצוניים==
* [http://www.youtube.com/watch?v=y-qSUaKJ7fc&feature=related טיש פורים] באתר יוטיוב
*[https://groups.google.com/g/toldosyehuda גליוני הד"ת שלו היוצאים מדי שבוע]

==הערות שוליים==

קטגוריה:ילידי 1951
קטגוריה:אדמו"רים אמריקאים
קטגוריה:מקובלים
קטגוריה:בוגרי ישיבת תורה ודעת
קטגוריה:משפיעים חסידים
קטגוריה:אדמו"רי בית רופשיץ